ཁོང་ནི་འདུས་བྱས་སོ་ན་མེད་པ་དང་འཁོར་བར་སྙིང་བོ་མེད་པའི་ཆོས་ལུགས་ཀྱི་ལྟ་བ་ཆིག་རྐྱང་བ་ཅན་ཞིག་ཀྱང་མིན་པར་འདོད་དེ།ཁོང་གི་སྙན་ངག་མང་དག་ཅིག་ལོ་རྒྱུས་ཀྱི་དྲན་པ་དང་སྦྲེལ་ཞིང་།དེ་ཡང་ཕྱོགས་གཅིག་ལ་ཟགས་པའི་ལོ་རྒྱུས་ཀྱི་སྡུག་སྨྲེ་ལས་རིང་དུ་འདས་པ་སྟེ།བོད་ཁ་བ་ཅན་གྱི་སྣོད་བཅུད་དར་རྒུད་ལས་བསླངས་པའི་ལོ་རྒྱུས་ཀྱི་དྲན་པ་དང་ད་ལྟའི་ཤེས་རབ།མ་འོངས་པར་ཡིད་ཆེས་པར་གསལ་བའི་སྙན་ཚིག་སྲིད་པའི་གནའ་གྲོང་དང་ཨག་སྐད།གདོད་མའི་མེས་པོ་སོགས་དང་།ལོ་རྒྱུས་ཀྱི་དྲན་པ་སྲོང་བོར་སྨྲ་བ་སྲོག་ཏུ་བྱས་ཏེ་འཆར་ཡན་གྱི་གཤོག་ཟུང་རིང་དུ་བརྐྱངས་པའི་སྙན་ཚིག་ཏི་སིའི་རལ་དཀྲིས་ཅན་གྱི་ཆོ་རབས་དང་རྩེ་ལ་བཏབ་པའི་མགུར་སོགས་དང་།ཚུར་སྣང་མཛེས་སྡུག་གི་ཆོ་འཕྲུལ་ལ་ཡ་ལན་མ་ཐུབ་པའི་སྙན་ཚིག་རྐང་མར་སྒུལ་བའི་དབྱངས་སོགས་ཀྱིས་ཆོས་པའི་རྒྱ་དང་རིགས་ལམ་གྱི་རྒྱ་མ་ལུས་ཚལ་བར་གཏོར་བའི་སྟག་ཤར་ར་ཞིག་སྣང་བ་འདིའང་མཐར་དེད་ན་བླ་མ་ལ་སྣ་ཐག་སྣ་གཅུ་མཉམ་དུ་ཕུལ་བའི་བོན་རྒན་དེ་ཉིད་ཡིན་ནོ།།